ผถห. EKH ไฟเขียวปันผล 0.165 บ. ฟากผบห. ย้ำรายได้ปี 62 โตตามเป้า 10%
ผถห. EKH ไฟเขียวปันผล 0.165 บ. ฟากผบห. ย้ำรายได้ปี 62 โตตามเป้า 10% รับแผนขยายพื้นที่ศูนย์ให้บริการ IVF สาขาพระราม 9 และขยายศูนย์ให้บริการเต็มสูบ
ผถห. EKH ไฟเขียวปันผล 0.165 บ. ฟากผบห. ย้ำรายได้ปี 62 โตตามเป้า 10% รับแผนขยายพื้นที่ศูนย์ให้บริการ IVF สาขาพระราม 9 และขยายศูนย์ให้บริการเต็มสูบ
26 เม.ย. 2562

นายแพทย์อำนาจ เอื้ออารีมิตร กรรมการและผู้อำนวยการโรงพยาบาล บริษัท เอกชัยการแพทย์ จำกัด (มหาชน) หรือ EKH ผู้ประกอบธุรกิจสถานพยาบาลเอกชนในจังหวัดสมุทรสาคร เปิดเผยว่า ที่ประชุมสามัญผู้ถือหุ้นประจำปี 2562 มีมติอนุมัติให้จ่ายเงินปันผล สำหรับงวดปี 2561 ให้กับผู้ถือหุ้นเป็นเงินสด ในอัตราหุ้นละ 0.165 บาท  จำนวน 600 ล้านหุ้น รวมเป็นเงินปันผลทั้งสิ้น 99.00 ล้านบาท
โดยวันกำหนดรายชื่อผู้มีสิทธิได้รับปันผล (Record Date) ในวันที่ 2 พฤษภาคม 2562  ส่วนวันที่ไม่ได้รับสิทธิปันผล (XD) วันที่ 30 เม.ย. 2562  และกำหนดวันจ่ายเงินปันผล ในวันที่ 16 พฤษภาคม 2562
ทั้งนี้บริษัทฯ เชื่อว่าทิศทางธุรกิจในช่วงที่เหลือของปีนี้ยังคงเติบโตอย่างโดดเด่น เนื่องจากได้รับปัจจัยบวกจากผู้ป่วยในและผู้ป่วยนอกเข้ามารับบริการอย่างต่อเนื่อง และศูนย์ผู้มีบุตรยาก หรือศูนย์เด็กหลอดแก้ว  (IVF) สนับสนุน  รวมทั้งมีแผนขยายพื้นที่ให้บริการในคลินิก IVF สาขาพระราม 9 เพิ่มอีก 2 ชั้น (เฟสที่ 2) ซึ่งจะทำให้มีพื้นที่บริการเพิ่มขึ้นเป็น 1,200 ตรม.จากเดิม 600 ตรม.โดยจะเริ่มให้บริการแบบ One Stop Service ในช่วงเดือน เมษายน 62
อีกทั้งบริษัทฯ คาดว่าจะเปิดอาคารศูนย์กุมารเวชแห่งใหม่ช่วงเดือนพฤษภาคม-มิถุนายน 62  ซึ่งจะทำให้มีจำนวนเตียงให้บริการเพิ่มขึ้นอีก 60 เตียง จากปัจจุบันจำนวนเตียงให้บริการอยู่ที่ 80 เตียง (Capacity ผู้ป่วยในจะเพิ่มขึ้นประมาณ 75%)  ประกอบกับแผนการขยายศูนย์ต่าง ๆ อาทิ  ศูนย์ไตเทียมอีก 14 เตียง รวมเป็น 24  เตียง, ศูนย์ ตา หู คอ จมูก, ศูนย์ความงาม ศูนย์ทันตกรรม รวมทั้งปรับปรุงห้องพักผู้ป่วยใน ซึ่งจะทำให้เพิ่มขีดความสามารถในการให้บริการแก่คนไข้ได้มากขึ้น ซึ่งหนุนต่อผลการดำเนินงานในอนาคตให้เติบโตได้อย่างมีศักยภาพ
“แนวโน้มธุรกิจในช่วงที่เหลือของปีนี้ประเมินแล้วน่าจะยังเติบโตได้อย่างต่อเนื่อง เนื่องจากจำนวนคนไข้ที่มาใช้บริการเพิ่มขึ้น ทั้งในส่วนของผู้ป่วยในและ ผู้ป่วยนอก และการเปิดศูนย์ IVF รวมทั้งบริษัทฯ มีแผนขยายศูนย์ต่างๆ เพิ่มมากขึ้น เพื่อสร้างการเติบโตอย่างแข็งแกร่ง โดยปีนี้ตั้งเป้ารายได้เติบโตไม่ต่ำกว่า 8-10 % จากปี 61 ส่วนอัตรากำไรขั้นต้นคาดว่าจะอยู่ที่ระดับ 35-40 %” นายแพทย์อำนาจ กล่าว
